দক্ষিণেশ্বর কালীবাড়ি
দক্ষিণেশ্বর কালীবাড়ি কলকাতার অদূরে হুগলি নদীর তীরে অবস্থিত একটি কালীমন্দির। এটি উত্তর চব্বিশ পরগনা জেলার কামারহাটি শহরের অন্তঃপাতী দক্ষিণেশ্বরে অবস্থিত। ১৮৫৫ সালে প্রসিদ্ধ মানবদরদি জমিদার রানি রাসমণি এই মন্দিরটি প্রতিষ্ঠা করেন। এই মন্দিরে দেবী কালীকে "ভবতারিণী" নামে পূজা করা হয়। ঊনবিংশ শতাব্দীর বিশিষ্ট যোগী রামকৃষ্ণ পরমহংস এই মন্দিরে কালীসাধনা করতেন।
শিকল কালীমন্দির, লালগোলা
লালগোলার রাজা যোগীন্দ্রনারায়ণ তাঁর প্রাসাদের নিকটে ঊনবিংশ শতাব্দীতে এই মন্দির নির্মাণ করেন। দারুকাঠ নির্মিত সসজ্জিতা কালীবিগ্রহ নৃত্যরতা ও শিবের বুকের ওপর দন্ডায়মানা অবস্থায় নির্মিত। মূর্তিতে কোন নরমুণ্ড নেই। নীচের হাতদুটি জোড়বদ্ধ। দুইপাশে লক্ষ্মী ও সরস্বতী, সামনে কামদেব ও রতিদেবী এবং চামর হাতে কিন্নর ও কিন্নরী মূর্তি প্রতিষ্ঠিত।